runetrust/blame-folketinget-dk huggingface dataset:
Eigil Andersen (SF), 2014-05-15:
For som jeg også nævnte tidligere, kan en husleje f.eks. stige fra 3.500 kr. pr. måned, som en hel del mennesker kan betale, til f.eks. 8.000 kr. pr. måned, som betyder, at folk med små og jævne indtægter er udelukket fra den pågældende bolig.
Villy Søvndal (SF), 2003-10-08:
Når nu statsministeren brænder for lighedstanken, er det så ikke sådan, at han i det kommissorium, som Velfærdskommissionen skal arbejde efter, vil sikre sig, at de er lige så optaget af at undgå kæmpestore uligheder i indkomst- og formuedannelser?
Christian Rabjerg Madsen (S), 2016-04-20:
Alligevel er ministeren ansvarlig for en politik, som med grønthøstermetoden foretager massive besparelser, som betyder, at KU, Københavns Universitet, nedlægger 225 stillinger eller næsten 8 pct. af deres stillinger på Det Natur- og Biovidenskabelige Fakultet.
Line Barfod (EL), 2008-05-30:
Mennesker kommer til at gå rundt i elendighed, og de bliver ødelagte og nedbrudte af at skulle leve i lejrene i mange år - dels på grund af uvisheden, dels på grund af, at de ikke får lov til at komme ud og arbejde og dermed være med til at forsørge sig selv og deres familier.
Flemming Møller Mortensen (S), 2008-04-03:
Jeg synes, der her - og det kan godt være, at det er mit syn, der ikke er godt nok - mangler et billede af og en forståelse for den verden, som er derude blandt de medicinske patienter, og det er derfor, den nationale handlingsplan er lagt frem: netop for at rette fokus herimod.
Line Barfod (EL), 2009-05-18:
Som det har været fremme i debatten, mener jeg jo, at det var et kæmpe problem, da man gennemførte bortvisningsloven, at man ikke indførte behandlingstilbud, sådan som oppositionen foreslog, sådan som kvindekrisecentre og alle, der havde forstand på området, foreslog.
Per Clausen (EL), 2008-12-04:
Så vil tvang jo proportionalt set alligevel være det bedste i forhold til det, man har ressourcer til at gøre, og her synes jeg, at diskussionen om ressourcerne på området er vigtig - både i forhold til de psykiatriske sygehuse og i forhold til den lange række foranstaltninger, som ligger i kommunerne.
Lea Wermelin (S), 2020-04-24:
Når ordføreren så nævner henvendelsen her, kan jeg jo sige, at den bliver stilet til bl.a. klima-, energi- og forsyningsminister Dan Jørgensen, og det hænger jo sammen med, at der er dele af affaldsområdet, som ligger på klimaområdet, og som særlig handler om hele organiseringen af affaldsområdet.
Jann Sjursen (KRF), 1999-02-25:
Men jeg synes, at det dobbelte sigte, der er med SF's beslutningsforslag: Både at forstærke asylsøgernes muligheder for integration også senere, hvis de skulle få opholdstilladelse i Danmark, og så at forstærke muligheden for at vende styrket, havde jeg nær sagt, tilbage til hjemlandet, hvis man får afvist sin ansøgning om asyl - taler for at betræde den vej, som SF her har foreslået. Derfor vil Kristeligt Folkeparti gå absolut positivt ind i den udvalgsbehandling, som nu forestår.
Mads Rørvig (V), 2014-01-15:
75 kr. i flyafgift, tilbagerulning af en efterlønsreform, maksimum 30 minutters ventetid på skadestuen, tilbagerulning af dagpengeperioden, maks. 24 elever i klasserne, der skal være to lærere i alle klasser fra 1. til 3. klasse, værnepligten skal ophæves, og der skal indføres betalingsring om København.
Mette Bock (LA), 2013-10-08:
I forlængelse heraf vil jeg gerne spørge, om Det Konservative Folkeparti mener, at niveauet for den mediestøtte, vi har i dag, uanset hvordan man så finder ud af at fordele den, er det rigtige niveau, eller skal det stige eller skal det falde i de kommende år ifølge Det Konservative Folkeparti?
Irene Simonsen (V), 2006-05-18:
Under de besøg, jeg har været på i asylcentre igennem de sidste 12 år, har der vist sig et tydeligt billede af et fantastisk dygtigt personale hos Røde Kors, som tager sig godt af børnene på centrene og tager specielt hensyn til den situation, som børnene befinder sig i.
Lars Barfoed (KF), 2009-01-14:
Det kræver også drøftelser med det lokale beredskab, at vi sikrer, at det kan gøres på en sådan måde, at nødhjælpskøretøjer kan komme frem, for vi kan vel blive enige om, at det er forudsætningen, at nødhjælpskøretøjer kan komme frem.
Dennis Flydtkjær (DF), 2013-12-03:
Det går ud på, at man skal lave nogle rammer, så det kører mere gnidningsfrit med hensyn til at kunne afsone i hjemlandet, og der kunne man jo bl.a. inddrage nogle økonomiske incitamenter, så det bliver mere attraktivt for hjemlandene at tage imod dem.
Svend Erik Hovmand (V), 2001-10-23:
Jeg må sige til hr. Frank Dahlgaard, for at der ikke skal være nogen misforståelse, at jeg har rost ministeren på ét afgrænset område, nemlig for at have taget initiativet - i modsætning til hendes kolleger i regeringen - til virkelig at gøre noget ved de grænseoverskridende problemer, vi oplevede, da vi åbnede den Øresundsbro.
Aki-Matilda Høegh-Dam (N), 2025-05-21:
Nunarsuarmi oqaluttuarisaaneq tamaat qiviassagaanni tamatigut aalassattoqarnerani allanngortoqartorujussualersillugulu innuttaaqataasut, soorluttaarmi qinikkat oqartussaasut aalajangiisussanngortinneqartarpugut.
Maja Panduro (S), 2010-04-19:
Så vil jeg sige, at Socialdemokraterne bestemt er mindst lige så bekymrede for basisydelsen og for eventuelle nedskæringer i forbindelse med kvaliteten for vores ældre, som ordføreren giver udtryk for at være, men vi ser jo netop det her som en god mulighed for at kunne øge livskvaliteten for den ældre.
Lars Barfoed (KF), 2010-04-12:
Derudover foreslår vi at ændre retsplejeloven, så det udtrykkeligt er fastslået, at et vidne ikke under afgivelse af forklaring for retten må bære en beklædningsgenstand, der skjuler vedkommendes ansigt, medmindre retten undtagelsesvis tillader det.
Rune Lund (EL), 2006-03-15:
Her vil jeg sige, at det er vigtigt for Enhedslisten at understrege, at den mulighed, der ligger i at få flere pendlere til at benytte de kollektive trafikformer, er en vigtig mulighed at diskutere, og det er noget, som under alle omstændigheder bliver nødvendigt at diskutere.
Christina Egelund (M), 2025-04-22:
I forhold til Børne- og Undervisningsministeriets område er det sådan, at Børne- og Undervisningsministeriet har oplyst tidligere, at Børne- og Undervisningsministeriet vil opdatere en undersøgelse fra 2017 med henblik på at opnå en opdateret viden om omfanget af stillerum på ministeriets område.
Jette Gottlieb (EL), 2000-11-17:
Handlingsplaner afskaffer ikke tvangsaktiveringen, men da en handlingsplan med udgangspunkt i den enkeltes ønsker og forudsætninger og arbejdsmarkedsbehov skal indeholde et individuelt mål eller delmål i forhold til det ordinære uddannelses- og arbejdsmarked og samtidig beskrive, hvordan en konkret aktivering bringer vedkommende nærmere målet, må det blive sværere at sætte folk til nogle af de hovedløse tåbeligheder, vi ser i det kommunale aktiveringssystem i dag. Det er grunden til, at vi finder, at det her er noget, der peger fremad, og vi tror, det kommer til at virke.
Ole Birk Olesen (LA), 2023-12-07:
Det er ikke, at regeringen forsøger at lade, som om den hellige gral er vel forvaret, ved, at der ikke sker en ordentlig undersøgelse af det her, men det, at SF hopper med på det og ligesom er med til at forsvare regeringens synspunkt om, at selvfølgelig har anklagemyndigheden da ageret fuldstændig uafhængig af regeringen.
Bjarne Corydon (S), 2012-01-19:
Med finansloven målrettes landdistriktsmidlerne mod grønne tiltag, der iværksættes nye initiativer for at fremme økologi, og der er bl.a. afsat midler til et miljøteknologisk udviklings- og demonstrationsprogram, styrket drikkevandsbeskyttelse og fra 2013 en ny grøn støtteordning til energirenovering af boliger.
Astrid Krag (S), 2017-03-29:
De beskriver fra Socialpædagogernes side, hvordan man, når demens rammer i en yngre alder, altså mens man er relativt ung, jo så typisk er hjemmeboende med sin familie, og de beskriver i hvidbogen her, hvordan de her familier som udgangspunkt ikke har behov for pleje og omsorg i den traditionelle sundhedsfaglige forstand.
Mette Frederiksen (S), 2021-12-07:
Men hvis der kommer et generelt krav om, at man skal levere 37 timers beskæftigelse for at modtage en ydelse, hvor man kunne opretholde en højere løn for den samme indsats, hvis man fik et arbejde, så er jeg ikke i tvivl om, at flere ville overgå til almindelig beskæftigelse, hvad jeg også mener at en række af de borgere med ikkevestlig baggrund, der i dag modtager en passiv overførselsindkomst, sagtens ville kunne gøre.
Simon Kollerup (S), 2021-03-16:
I forlængelse af det vil jeg også gerne understrege, at vi som regering og fra politisk side, uanset at jeg godt ved, at vi alle sammen gerne vil, ikke kan løfte den her opgave alene, for der påhviler også virksomhederne og organisationerne et stort ansvar for at få sat skub i den her udvikling.
Claus Hjort Frederiksen (V), 2010-04-29:
Der siger vi, at vi skal holde de offentlige udgifter i ro, det vil sige, at man får lige så mange penge til næste år, som man får i år, oven i købet fremskrevet med pris- og lønregulering, og så har vi sagt, at der er nogle ting, vi gerne vil gøre.
Margrethe Vestager (RV), 2000-10-25:
Det, der er muligheden i dette lovforslag, er, at med et klart placeret ansvar hos ledelsen, kan der på hver enkelt institution udarbejdes en vurdering af, hvordan det rent faktisk står til med undervisningsmiljøet, herunder også niveauet for mobning eller psykisk chikane, eller hvad man nu vil kalde det på forskellige niveauer i vores uddannelsessystem, og denne vurdering af de faktiske forhold kan det enkelte sted følges op af en egentlig handlingsplan med en mulighed for at prioritere og med en plan for, hvordan man vil følge op, så de ting, som man gerne vil gøre, rent faktisk bliver til virkelighed.
Lars Løkke Rasmussen (V), 2007-10-03:
For de rammer, der gælder for den kommunale økonomi i 2008, er et resultat af en meget positiv dialog, som vi havde med kommunerne op til sommer, og som førte frem til, at der blev lavet en aftale, som åbner mulighed for, dels at man kan lave en realvækst ude i kommunerne, dels at skatten i visse kommuner kan stige inden for en ramme af 750 mio. kr.
Simon Kollerup (S), 2022-04-21:
Kombineret med den gradvise indfasning, kombineret med vejledningsindsatsen, kombineret med økonomiske støttemuligheder mener jeg faktisk, at vi har ramt et rigtigt niveau, hvor vi får en massiv, stor byrdelettelse til dansk erhvervsliv og samtidig har blik for, at det kan være en anderledes hverdag, når man er mindre.
Jann Sjursen (KRF), 2001-12-12:
Mit spørgsmål er så: Når bistanden skal fastfryses på 1999-niveau, skal regeringens udmeldinger på det område så forstås sådan, at når man har gennemført omlægningerne, så skal bistanden igen op på 1 pct. af bruttonationalindkomsten, eller hvad?
Pia Larsen (V), 1999-05-12:
Med den korte taletid er det dog ikke muligt at kommentere alle de aspekter og forslag, der er behandlet i betænkningen, så jeg skal blot koncentrere mig om nogle få hjørner. Ligestilling er et af de områder, hvor vi i politik har lejlighed til ikke bare at diskutere konkrete tiltag, men også basale principper for, hvad staten skal blande sig i, og hvor langt den skal gå, når den gør det.
Kristian Thulesen Dahl (DF), 2008-09-09:
Med al respekt synes jeg, der er ting i det her finanslovoplæg, Socialdemokraterne har været ude med tidligere, som ikke er at genfinde her i, og det kan vi da tage i løbet af resten af dagen punkt for punkt, nemlig hvor mange ting Socialdemokraterne har været ude at sige.
Zenia Stampe (RV), 2020-05-05:
Jeg har været ude ét sted, men jeg har fået utallige henvendelser fra lokalsamfund rundt i hele Danmark, der er ramt af den her problemstilling, og som lige nu står i den situation, at de får at vide fra kommunen: I kan ikke få nogen hjælp her, fordi vi er tvunget af den nationale lovgivning til at give de her tilladelser.
Kristian Jensen (V), 2018-12-19:
Og det, der måske på sigt har allermest virkning, er vores aftale om at ophæve satsreguleringen for pensionister, sådan at pensionister fremadrettet vil opleve en fuld regulering af den ydelse, de får, uanset om det er en grundydelse, tillægsydelse eller supplerende pensionsydelse.
Karina Lorentzen Dehnhardt (SF), 2025-01-28:
Jeg vil jo starte med at sige, at baggrunden for det her forslag egentlig var, at Moderaternes folketingsmedlem hr. Mohammad Rona selv oplevede diskrimination på en natklub i Aalborg, og at han til pressen sagde, at han sådan set var optaget af, at vi genbesøgte det forslag, som SF har lavet, og som jo, kan man sige, også indebærer de dele, som vi har diskuteret i dag, altså det her med, at man i forbindelse med alkoholbevillinger kan lægge vægt på Ligebehandlingsnævnets afgørelser og så det med at forhøje kompensationen, og jeg er selvfølgelig glad for, at regeringen siger, at det kan lade sig gøre.
René Skau Björnsson (S), 1999-11-11:
Fra 1993-99 er det samlede antal pladser i dagtilbud steget med omkring 150.000, og hos parterne bag kommuneaftalen for de næste 3 år er der enighed om, at væksten i det økonomiske råderum netop skal målrettes det behov for udbygning, der er i folkeskolerne og på dagtilbudsområdet.
Per Clausen (EL), 2005-11-17:
Jeg synes for så vidt jo også, at det er ret karakteristisk – nu skulle jeg til at kalde det de tre regeringspartier, det er selvfølgelig ikke helt passende, selv om man indimellem godt kunne få det indtryk, at det er sådan, det er – at der i det forslag til vedtagelse, de stiller, er to elementer: Det ene er en forherligelse af regeringen både i fortiden og nutiden, og det andet er det bemærkelsesværdige, at de ikke forholder sig til det, der er spørgsmålet i dag, nemlig spørgsmålet om, hvorvidt de også i fremtiden vil sikre, at der ikke bliver øget betaling på uddannelsesområdet, men at den tværtimod bliver reduceret, og at vi ikke indfører nye former for betaling.
Karen Ellemann (V), 2011-03-17:
Til den anden del, som angår miljøteknologien: Jeg er jo fuldstændig enig i, at der vitterlig er et meget, meget stort potentiale her, og det er derfor, at baggrunden for den miljøteknologiske handlingsplan netop også har været og er målrettet initiativer til og udvikling af miljøteknologi til lige præcis det her marked, som jeg jo er fuldstændig enig i er og bliver et enormt stort marked, eftersom det her jo ikke kun gælder den danske flåde.
Mette Gjerskov (S), 2010-06-01:
Hele tanken bag kolonihaven er, at folk, der bor i byerne, også kan få lov til at få egen muld under neglene, og at folk, der bor i byerne, kan komme ud og få frisk luft og sol og hjemmedyrkede grøntsager og hjemmedyrkede blomster i vaserne.
Simon Emil Ammitzbøll (LA), 2011-05-24:
Det er sådan set heller ikke det afgørende for os i Liberal Alliance, det er det, at man er villig til at indgå i en dialog om en beretning, hvor vi kan prøve at se på nogle af de enkeltelementer, der er i forslaget, det vil sige, at vi både kan gå ind og se på overvågningen, og at vi også kan gå ind og se på nogle af de andre elementer i forbindelse med lømmelpakken, i forbindelse med tuneserloven, hvis vi også skal brede os helt ind på integrationsministerens område osv.
Henning Hyllested (EL), 2015-04-16:
På trods af de to sidste ordførerindlæg kan jeg bare konstatere, at der jo er fuld opbakning til beslutningsforslaget eller i hvert fald til intentionerne i beslutningsforslaget, og så kan man jo sådan set ikke ønske sig ret meget mere, især ikke, som det jo er gået op for forsamlingen – hvis det ikke var gået op for forsamlingen i forvejen – fordi der er et lovforslag på vej, som adresserer nøjagtig det samme problem.
Helle Degn (S), 1999-05-12:
Vi har noget, vi sammen skal lave. Til fru Gitte Seeberg, der kom ind på spørgsmålet, om der skal en minister på området, vil jeg sige: Jeg synes som privatist, at jeg også her vil sige til statsministeren, at det er værd at overveje den højere politiske profil på det område, for Danmark sakker gevaldigt bagud i forhold til Norge og Sverige.
Jørn Jespersen (SF), 2003-02-25:
Realiteten er, så vidt vi kan se, at man har kvalt en succes, fordi man med alle midler skal overholde et skattestop, og så må det koste dér, hvor det koster, her er det altså børn og unge, madkultur, sundhed, indlæring, det går ud over, og så pakker man det ind for at have dog et figenblad af argumentation i nogle liberale floskler om, at det er forældrenes ansvar.
Nick Hækkerup (S), 2020-05-06:
Jeg går ud fra, at grunden til, at der er en forståelse for, at genåbningen af Danmark skal ske gradvis og på en kontrolleret måde, er, at vi dermed bliver ved med at have situationen under kontrol, så vi ikke ender med at sætte de gode resultater over styr, som danskerne har sikret den seneste tid.
Betina Kastbjerg (DD), 2024-04-17:
Hvad er ministerens holdning til at holde hånden under små uddannelsesudbud i landdistrikterne, når ungdomsårgangene svinger, og hvad mener ministeren om, at det potentielt ikke længere vil være muligt at læse til lærer i Nørre Nissum eller Skive?
Ole Sohn (SF), 2003-11-14:
Det andet, jeg vil sige, er, at jeg er utrolig glad for, at Socialdemokratiet nu for første gang i 15 år har erkendt, at der er problemer med DIS-loven, og jeg synes, det er flot, at man kommer med et forslag nu om, at regeringen skal fremsætte forslag, der opfylder ILO's anbefalinger, og det støtter vi selvfølgelig.
Mette Frederiksen (S), 2022-02-08:
Hr. Søren Pape Poulsen skulle være blevet, og jeg tror med mit kendskab til hr. Søren Pape Poulsen, at hr. Søren Pape Poulsen gerne ville være blevet, for jeg kender hr. Søren Pape Poulsen godt nok til at vide, at hr. Søren Pape Poulsen befinder sig meget bedre inde i et rum, hvor man skaber resultater.
Ole Stavad (S), 2000-03-21:
Jeg vil i hvert fald advare meget stærkt imod, at vi politisk ændrer på de retsregler, der er på det her område, men de vil i sagens natur blive varetaget af mig som skatteminister lige så omhyggeligt, som de blev under ambi-sagen af hr. Anders Fogh Rasmussen som skatteminister, og det betyder, at jeg sådan set ikke går ind og blander mig politisk i det, men sørger for, at det er den faglige indgang og den juridiske indgang, der er afgørende i det her.
Ellen Trane Nørby (V), 2012-02-22:
Derfor vil jeg egentlig gerne spørge, hvad statsministeren har tænkt sig at Danmark helt konkret og omgående skal gøre, som der står i erklæringen, for jeg går ud fra, at det, når statsministeren svarer, som hun gjorde på det første spørgsmål, så er, fordi hun er enig i, at det er væsentligt, at de her erklæringer reelt set bliver fulgt af konkret handling.
Anne Baastrup (SF), 1998-12-10:
Det handler om tidlig indsats - første gang en kvinde er blevet slået i sit ægteskab, skal hun have et sted at gå hen, og hun skal have rådighed over nogle mekanismer, som kan afværge den fremtidige vold. Det handler ikke om at sætte den voldelige ægtefælle i fængsel med det samme.
Villy Søvndal (SF), 2004-05-12:
Er det virkelig grundsynspunktet i forhold til nogle af de mest udsatte grupper, vi har, eller var det hr. Anders Samuelsen, der kom til at formulere sig lidt for frimodigt, for jeg synes ikke, at sådan et råt menneskesyn sædvanligvis kendetegner Det Radikale Venstre.
Christian Wedell-Neergaard (KF), 2005-06-14:
Men jeg vil nu alligevel spørge: Er det ikke sådan, at de 235 virksomheder, der er udvalgt til nu at ligge i staten, er de virksomheder, som er de største, de vanskeligste og dem, som det kræver stor kompetence inden for en række områder at forvalte?
Keld Albrechtsen (EL), 2000-05-26:
Men så vil jeg gerne bede ministeren komme herop og besvare det spørgsmål, jeg har stillet, og hvis jeg heller ikke kan formå ministeren til at komme herop og tage stilling til, om vi skal have rene fødevarer - det var jo ministerens programerklæring - må jeg bede om, at sagen kommer til udvalgsbehandling, så vi i et samråd med ministeren kan få lejlighed til at gennemgå problemet, inden et flertal eventuelt ved anden behandling vedtager, at der skal være mulighed for medicinrester i danske fødevarer.
Karin Liltorp (M), 2023-05-23:
Vi skal i de nye udbud hæve barren for social og bæredygtig ansvarlighed, og hvis det ovenikøbet lykkes med at kombinere en opsætning af vindmøller med en øget biodiversitet, hvilket mere tyder på, da vindmøllerne kan fungere som nye rev, så er det jo en vind-vind-situation.
Martin Henriksen (DF), 2006-01-19:
Sprogkundskaber og kulturel forståelse er vigtige elementer i daginstitutioner, skoler og i det videre forløb ud i beskæftigelse, og der er ingen tvivl om, at hvis vi skal have en ordentlig integrationsproces op at stå, kræver det en indsats over for de helt unge, så de fra starten får en fornuftig indgangsvinkel til det danske samfund.
Charlotte Dyremose (KF), 2002-03-15:
Vi kunne godt tænke os at give større fleksibilitet, som der også er blevet talt om tidligere, men der er samtidig hensynet til arbejdsmarkedet, og der er samtidig hensynet til integrationen, at børn ikke risikerer at gå derhjemme, helt til de skal i skole, uden at have lært dansk.
Margrete Auken (SF), 2000-04-13:
Og når sanktionen er økonomisk, så er det altså ikke noget med, at man mister kørekortet, men er sanktionen af økonomisk art, så har vi faktisk også et princip, som vi bruger mange steder, med at sige: 400 kr. er altså hverken for hr. Arne Melchior eller mig noget, som vi sådan gør et meget stort nummer ud af.
Søren Egge Rasmussen (EL), 2015-11-18:
Og når nu ministeren ikke vil lægge ud med at sige, hvad man kunne måle på, så vil jeg mene, at vi godt kunne gå ind og have nogle mål for det kvalitative, hvor vi ser på biodiversitet, fødevaresikkerhed, mindre pesticidrester i vores fødevarer, dyrevelfærd og mindre kvælstofudvaskning i vores vandmiljø.
Kim Behnke (FRI), 2000-09-07:
Nu er det jo et meget kendt trick fra den her talerstol, at man svarer på noget andet end det, man bliver spurgt om, men kan vi ikke godt få at vide, hvad der er korrekt: Det rentespænd, som finansministeren påstår, der vil være mellem den danske krone og euroland ved et nej, vil udløse mindst 5 mia. i ekstra udgifter på finansloven.
Kim Behnke (FRI), 2000-02-22:
Jeg havde selv den fornøjelse at være med, da Bill Gates besøgte Danmark for et års tid siden og i den forbindelse blev stillet et spørgsmål af en ikke alt for positiv journalist, som spurgte, om det ikke var urimeligt, at Bill Gates og Microsoft havde indtaget den store plads, de har på markedet, og hvordan små, danske virksomheder nogen sinde skulle kunne komme til.
Per Clausen (EL), 2013-01-10:
Jeg vil bare spørge hr. Torben Hansen, om han ikke kan bekræfte, at hvis spildevandsselskaberne ikke får mulighed for at finansiere de overjordiske løsninger via forbrugerafgifterne, vil konsekvensen være, at de enten ikke gør noget, så borgerne skal betale, i form af hvad oversvømmelser koster, eller vælger at få finansieret de underjordiske løsninger, hvilket bliver dyrere og betyder, at både forbrugerne og erhvervslivet skal betale mere.
Lars Løkke Rasmussen (V), 2017-03-23:
Og jeg skal ikke lægge skjul på, at jeg ser det som en hovedopgave ved det møde at få formidlet noget viden og indsigt om, hvad Danmark er for et land, også i forhold til nogle relevante diskussioner, der kører i øjeblikket, bl.a. om NATO, altså at få formidlet, hvad det er for et bidrag, Danmark de facto yder, effektiviteten i vores forsvar, men naturligvis også at få portrætteret vort land, som er et grønt land og et rigt land, og det er vundet på, at vi har bekendt os til den grønne omstilling, og det er vundet ved, at vi har søgt frihandel.
Claus Hjort Frederiksen (V), 2002-05-29:
Jeg vil ikke ind i en konkret diskussion af de her ting, for jeg synes, vi i allerførste omgang skylder at få det kortlagt, og at vi drøfter med arbejdsmarkedets parter og med de politiske partier, om vi er enige i de analyser, der ligger, og om vi er enige i, at der er nogle problemer her.
Sandra Elisabeth Skalvig (LA), 2024-11-07:
Hvis man måske har boet her i 10 år, ville jeg tænke, at det er ret svært, hvis man er antidemokrat, ikke at ytre sig antidemokratisk eller på en eller anden måde udvise en eller anden form for adfærd, der er antidemokratisk, og som vi så kan bruge som vurderingsgrundlag, i forhold til at vi herinde kan træffe beslutning om, om vi mener, den pågældende person kan tildeles dansk statsborgerskab.